REGULAMENTUL (CE) nr. 142/2007 AL COMISIEI
din 14 februarie 2007
de modificare a Regulamentului (CE) nr. 1610/2006 de derogare de la dispozițiile Regulamentului (CE) nr. 327/98 și ale Regulamentului (CE) nr. 1291/2000 în ceea ce privește anumite licențe de import, eliberate pentru tranșa aferentă lunii iulie 2006, în cadrul contingentelor tarifare pentru importurile de orez și de brizură de orez
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiilor stabilite în lista CXL întocmită ca urmare a încheierii negocierilor prevăzute în articolul XXIV:6 din GATT (1), în special articolul 1,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (2), în special articolul 13 alineatul (4),
întrucât:
(1)
În conformitate cu Regulamentul (CE) nr. 1610/2006 al Comisiei (3), perioada de valabilitate a licențelor emise pentru importurile de orez decorticat, albit sau semialbit în cadrul tranșei aferente lunii iulie 2006 pentru anumite contingente de importuri deschise pe baza Regulamentului (CE) nr. 327/98 al Comisiei din 10 februarie 1998 privind deschiderea și modul de gestionare a anumitor contingente tarifare pentru importurile de orez și de brizură de orez (4) a fost prelungită până la 31 decembrie 2006, la cererea operatorilor în cauză. De asemenea, în anumite cazuri, utilizarea acestor licențe a fost facilitată în ceea ce privește originea și codul NC al orezului importat.
(2)
În ciuda dispozițiilor în cauză, anumite licențe de import nu au putut fi utilizate pe parcursul perioadei de valabilitate din cauza unor perturbări ale fluxurilor de import de orez în Comunitate, în special, datorită prezenței pe piața americană a unor cantități de orez contaminat cu orez modificat genetic și a riscurilor rezultate în urma blocării importurilor. Având în vedere aceste împrejurări speciale, statele membre trebuie să aibă posibilitatea de a deroga de la Regulamentul (CE) nr. 1291/2000 al Comisiei din 9 iunie 2000 de stabilire a unor norme comune de aplicare a regimului de licențe de import și export și de certificate de fixare în avans pentru produsele agricole (5) și de a elibera, de la caz la caz, garanția constituită de către operatori după îndeplinirea anumitor condiții.
(3)
De asemenea, statelor membre trebuie să li permită să restituie operatorilor în cauză licențele de export care au fost prezentate în sprijinul cererii de licență de import, în conformitate cu articolul 3 din Regulamentul (CE) nr. 327/98.
(4)
Regulamentul (CE) nr. 1610/2006 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 1610/2006 se modifică după cum urmează:
1.
Se introduce următorul articol 2a:
„Articolul 2a
(1) Prin derogare de la articolul 35 alineatul (2) din Regulamentul (CE) nr. 1291/2000, după o analiză de la caz la caz, statele membre pot elibera garanția prevăzută la articolul 4 alineatul (2) din Regulamentul (CE) nr. 327/98 privind licențele de import menționate la articolul 1 din prezentul regulament care nu au fost utilizate până la sfârșitul perioadei de valabilitate, cu condiția ca:
(a)
titularul licenței de import să restituie autorităților competente licența sau licențele de import neutilizate și să solicite eliberarea garanției aferente;
(b)
autoritățile competente din statele membre să dispună de elemente suficiente care să le permită să stabilească dacă importatorul în cauză a acționat de bună credință și a depus toate mijloacele disponibile în mod rezonabil în vederea utilizării licenței sau a licențelor de import pe parcursul perioadei de valabilitate.
(2) Originalul licenței de export, care însoțea cererea de licență de import, în conformitate cu articolul 3 din Regulamentul (CE) nr. 327/98, se restituie titularului licenței de import a cărei garanție a fost eliberată în temeiul alineatului (1) din prezentul articol.”
2.
La articolul 3, se adaugă următorul alineat (3):
„(3) Statele membre transmit Comisiei, până la 31 martie 2007, prin mijloace electronice, numărul licenței sau al licențelor de import neutilizate, a căror garanție a fost eliberată în conformitate cu articolul 2a, precum și cantitățile (tone) de produse vizate de codurile din Nomenclatura Combinată (coduri NC). ”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 februarie 2007.